Liepnas Sv. Jāņa Kristītāja Romas katoļu draudze iecerējusi jaunas baznīcas būvniecību, tādēļ vērsusies Alūksnes novada domē ar iesniegumu par zemesgabalu jaunās baznīcas celtniecībai.
Šis jautājums tika izskatīts pašvaldības tautsaimniecības komitejas jūlija sēdē. Pašvaldības Plānošanas un attīstības nodaļas vadītāja Arita Prižavoite norāda, ka jau aprīlī pašvaldībā saņemta vēstule no Liepnas draudzes. Tajā izklāstīta iecere par jaunas baznīcas būvniecību, tādēļ pašvaldību lūdz ierādīt zemesgabalu.
"Zemesgabals, kur iecerēta baznīcas būvniecība blakus kapsētai, pieder pašvaldībai. Plānošanas un attīstības nodaļas darbinieki apsekoja situāciju dabā, kā rezultātā radās divi iespējamie risinājumi: draudze zemesgabalu nomā no pašvaldības vai atsavināšanas kārtībā atpērk noteiktu atdalīto zemesgabalu. Pašvaldība šos priekšlikumus nosūtīja draudzei, un šobrīd no tās esam saņēmuši jaunu iesniegumu, ko šoreiz parakstījis Aglonas diacēzes bīskaps. Arī šajā iesniegumā lūgts piešķirt zemi baznīcas būvniecībai, bet nav precizēts veids," stāsta A.Prižavoite.
Deputāts Laimonis Sīpols atgādināja - zemes reformas laikā Liepnas pagasta padome esot piedāvājusi reliģiskajām organizācijām pārņemt kapsētas Liepnā, bet saņēma atteikumu.
"Toreiz Liepnas katoļu draudze paņēma nelielu zemesgabalu atbilstoši tābrīža vajadzībām. Tagad radusies vajadzība pēc lielāka zemesgabala, lai būvētu baznīcu. Šobrīd vieta, kur ir vecās baznīcas drupas, ir ļoti nesakopta, aizaugusi, jo baznīca nodegusi kara laikā," informēja L.Sīpols.
Tautsaimniecības komitejas deputāti pauda atbalstu jaunas baznīcas būvniecībai, bet vienojās līdz jūlija domes sēdei draudzē precizēt, kādā veidā tā ir gatava vēlamo zemesgabalu iegūt.